b'\n_START_ARTICLE_\nReformoitu puolue (Alankomaat)\n_START_SECTION_\nHistoria\n_START_PARAGRAPH_\nReformoitu puolue (SGP) perustettiin 24. huhtikuuta 1918. Perustajat erosivat Antivallankumouksellisesta puolueesta (ARP), koska eiv\xc3\xa4t hyv\xc3\xa4ksyneet ARP:n tukemaa naisten \xc3\xa4\xc3\xa4nioikeutta ja vastustivat liittoa katolilaisten Algemeene Bondin kanssa. Perustamisaikana johtavana hahmona oli pastori Gerrit Hendrik Kersten._NEWLINE_Puolue osallistui jo vuoden 1918 vaaleihin, mutta sai ensimm\xc3\xa4isen paikkansa vasta 1922. SGP:n kannatus on pysynyt t\xc3\xa4m\xc3\xa4n j\xc3\xa4lkeen hyvin tasaisena noin kahdessa prosentissa. Vuonna 1956 se sai parlamentin laajennuksen j\xc3\xa4lkeen paikan yl\xc3\xa4huoneessa, jonka menetti 1960 ja sai takaisin 1971._NEWLINE_Vuonna 1984 SGP liittoutui Reformatorische Politieke Federatien ja Gereformeerd Politiek Verbondin kanssa europarlamenttivaaleihin. My\xc3\xb6hemmin puolue on muodostanut yhteislistan ChristenUnien kanssa ja pit\xc3\xa4nyt paikkansa. Sen europarlamenttiedustajan oli tarkoitus liitty\xc3\xa4 2009 uuteen konservatiivien ja reformistien ryhm\xc3\xa4\xc3\xa4n, joka kuitenkin erotti sen j\xc3\xa4senyydest\xc3\xa4\xc3\xa4n naisten syrjinn\xc3\xa4n vuoksi._NEWLINE_Vuonna 2005 haagilainen oikeusistuin tuomitsi puolueen menett\xc3\xa4m\xc3\xa4\xc3\xa4n puoluetukensa, koska se ei sallinut naisia j\xc3\xa4senikseen. T\xc3\xa4m\xc3\xa4n katsottiin olevan YK:n naisten syrjinn\xc3\xa4n poistamista koskevan yleissopimuksen vastaista. Alankomaiden valtioneuvosto p\xc3\xa4\xc3\xa4tti kuitenkin kumota p\xc3\xa4\xc3\xa4t\xc3\xb6ksen. Vuonna 2006 SGP salli naisten j\xc3\xa4senyyden.'